text: Gravrøverne fik intet udbytte
  23 december 2014 kl. 10.33
  Gerningsmændene, som skændede fire gravhøje Mangehøje i Ågeslund Plantage ved Grindsted, fik formentlige ikke noget ud af deres anstrengelser.
  - Vi har soldet den løse jord i de fire gravhøje, og vi har ikke fundet noget,fortæller museumsinspektør Niels Algren Møller til TV SYD. Derfor har de forhåbentlig ikke fået noget udbytte.
  Han kan dog ikke afvise, at der har været en enkelt stenøkse i en af gravene. Men det er ikke unormalt, at der ikke er lagt genstande ned i den type grave.
  - Normalt vil der være keramik og ravperler i sådan en grav. Men keramikken vil formentlig blive splintret på den måde, som de har gravet på. Og vi har ikke fundet skår.
  Han tør ikke sige, hvem der står bag opgravningerne.
  - Vi er ikke vant til at se den slags herhjemme, siger Niels Algren Møller til TV SYD. Før vi fik fredningsloven, var det almindeligt at f.eks. husmænd plyndrede gravhøje for at tjene penge på fundene.
  